Lars Aagaard (M), 2026-01-28:
Først og fremmest tak til ordførerne for bemærkningerne.
Flere har jo nævnt storheden i det, det handler om, nemlig at Danmark også på det her punkt kan være internationalt helt i front med etablere rammerne for et redskab, vi ikke kan undvære i den klimapolitiske værktøjskasse.
Det at være i stand til at fange CO 2 fra cementfabrikker, kraftværker, affaldsforbrændingsanlæg osv. er et helt, helt afgørende redskab til at nå både vores kortsigtede og langsigtede klimamål.
Det gælder i Danmark, og det gælder internationalt.
Det er selvfølgelig, som altid når man skal skabe noget nyt i så stor skala, industriel skala, en kompleks øvelse.
Det er det for dem, der skal bygge det, men det er det også lovgivningsmæssigt og for myndighederne.
Men det er en nødvendig indsats.
Jeg vil godt takke de partier, som er med i den stemmeaftale, der ligger bag her, nemlig SF, Radikale Venstre, Konservative, Enhedslisten og Alternativet, for det tætte samarbejde og de mange aftaler, vi i øvrigt har lavet de sidste 3 år for at optimere rammerne for at få det her klimaredskab til at virke.
Lovforslaget består af fire hoveddementer.
For det første vil regeringen og aftalepartierne sikre, at ccs-projekter ikke bliver unødvendig forsinket på grund af klager.
Vi vil derfor lave en ændring af visse klager over myndighedsafgørelser, når det handler om et ccs-projekt, i forhold til at de ikke som udgangspunkt tillægges opsættende virkning.
Samtidig indsnævres klageadgangen til retlige forhold, og den klageberettigede personkreds begrænses til enhver, der har en væsentlig, individuel og retlig interesse i sagen, og derudover kan landsdækkende foreninger, der arbejder med beskyttelse af natur og miljø som hovedformål, naturligvis også klage.
For det andet er der behov for at sikre bedre mulighed for, at projekterne tidligt kan sætte gang i de nødvendige forundersøgelser.
Den praksis kender vi fra andre infrastrukturprojekter, og lovforslaget indeholder derfor en hjemmel til, at der kan gives midlertidig adgang til privat ejendom, hvis der ikke kan opnås en frivillig aftale med lodsejer.
Adgangen skal bruges til at foretage de nødvendige forundersøgelser til f.eks. miljøkonsekvensvurderinger af projektet.
For det tredje er der brug for at sikre klarere rammer.
Vi er blevet gjort opmærksom på, at den eksisterende lov i sine bemærkninger ikke er tydelig nok, og derfor tilføjer vi nu eksempler til de eksisterende hjemler til ekspropiration for at gøre det mere tydeligt og klart for både bygherrer og borgere, hvad der konkret kan eksproprieres i forbindelse med ccs-projekter.
For det fjerde er der behov for at udvikle nye værktøjer til at sikre effektiv planlægning og udbygning af CO 2 -rørtransport, og derfor foreslår regeringen og aftalekredsen, at der gives mulighed for at udstede pålæg om byggelinjer for CO 2 -rørtransportprojekter, så arealer i en midlertidig periode kan friholdes fra anden bebyggelse.
Med de tiltag vil vi gøre det nemmere at etablere en fuld værdikæde for at fange, transportere og lagre CO 2 .
Jeg vil gerne igen understrege, at det her redskab er fuldstændig afgørende for, at vi kan nå kortsigtede og langsigtede klimamål, og derfor endnu en gang tak til de partier, der har arbejdet med regeringen løbende om at tilpasse rammerne.
Tak for ordet.